王安石
金山寺
招提凭高冈，四面断行旅。
胜地犹在险，浮梁袅相拄。
大江当我前，颭滟翠绡舞。
通流与厨会，甘美胜牛乳。
扣栏出鼋鼍，幽姿可时睹。
夜深殿突兀，太微凝帝宇。
壁立两崖对，迢迢隔云雨。
天多剩得月，月落闻津鼓。
夜风一何暄，大舶夹双橹。
颠沉在须臾，我自檝迎汝。
始知像教力，但度无所苦。
忆昨狼狈初，只见石与土。
荣华一朝尽，土梗空俯偻。
人事随转烛，苍茫竟谁主。
咄嗟檀施开，绣楹盘万础。
高阁切星辰，新秋照牛女。
汤休起我病，转上青天去。
摄身凌苍霞，同凭朱栏语。
我歌尔其聆，幽愤得一吐。
谁言张处士，雄笔映千古。